Água Branca (Paraíba)

Água Branca er en kommune i delstaten Paraíba i nordøstregionen av Brasil  og har grenser til kommunene Juru, Olho d'Água, Imaculada samt delstaten Pernambuco. Kommunen ligger i mikroregionen Serra do Teixeira.

Historie 

Det sies at i 1814, dro en indianer i husholdet til gården til Herculano José da Silva ut for å jakte sammen med sønnen til gårdseieren. De gikk seg vill i utmarken og klatret opp i et tre for å se seg om. Dermed fikk de øye på en stripe med fruktbart og grønt land. Mens de gikk mot dette området fant de et vannutspring som de kalte for «Mutambá». Når de tok opp væsken i hendene fikk de bekreftet at det var rent vann (Água branca). Dette er ifølge tradisjonen opprinnelsen til navnet på kommunen.

Ved å følge løpet til elven Bom Jesus, kom indianeren seg tilbake til gården og fortalte om funnet. Flere personer flyttet til dette området og bosatte seg der. Det første kapellet, i dag hovedkirken, ble bygget i 1834. Distriktet Água Branca ble opprettet ved kommunal lov nummer 18 den 7. januar 1896 under kommunen Piancó.

I 1930 utspant det seg kamper mellom regjeringsstyrker og rebeller under ledelse av José Pereira Lima i området.

Ved lovdekret nummer 1010 den 30. mars 1938, ble distriktet av Água Branca avhendet til kommunen Princesa. Det samme året skiftet kommunen Princesa navn til Princesa Isabel. Den 31. desember 1943 ble distriktet omdøpt til Imoriti. Den 19. november 1948 byttet de navn tilbake til Água Branca. Kommunens politiske uavhengighet ble en realitet den 24. september 1959.

Água Branca er kjent for å lage en stor fest til ære for São Pedro da Serra.

Referanser

Eksterne lenker 
 Byens nettsted 
 Kommunale data og et høyoppløselig kart i PDF
 IBGE sin dokumentasjon av Brasil, for Água Branca. 

Kommuner i Paraíba